BTC ทุ่ม 133 ลบ.ซื้อรถบรรทุก 38 คัน หวังหนุนธุรกิจขนส่ง
BTC ทุ่ม 133 ล้านบาท ซื้อรถบรรทุก 38 คัน หวังหนุนธุรกิจขนส่ง
6 ต.ค. 2560

บริษัท บางปะกง เทอร์มินอล จำกัด (มหาชน) หรือ BTC เปิดเผยว่า ที่ประชุมคณะกรรมการบริษัท ครั้งที่ 6/2560 เมื่อวันที่ 6 ก.ค.60 มีมติอนุมัติงบประมาณการจัดซื้อรถบรรทุกกึ่งพ่วง 22 ล้อ (รถหัวลากและหางลาก) จำนวน 38 คัน รวมเป็นเงินทั้งสิ้น 133 ล้านบาท คิดเป็นสัดส่วน 26.03% ของสินทรัพย์รวมของบริษัท เพื่อการขยายธุรกิจขนส่ง
ทั้งนี้บริษัทจะดำเนินการแบ่งการจัดซื้อเป็น 3 งวด ดังนี้
1.จัดซื้อจำนวน 10 คัน ในวันที่ 6 ต.ค.60 เป็นเงินทั้งสิ้น 35,000,000 บาท
2.จัดซื้อจำนวน 14 คัน ในเดือนพ.ย.60 เป็นเงินทั้งสิ้น 49,000,000 บาท
3.จัดซื้อจำนวน 14 คัน ในเดือนธ.ค.60 เป็นเงินทั้งสิ้น 49,000,000 บาท
 
ขณะที่บริษัทคาดว่าการลงทุนดังกล่าวจะสามารถสร้างมูลค่าเพิ่มให้กับบริษัทได้ในอนาคต และส่งเสริมให้บริษัทมีผลตอบแทนที่เติบโตและมีกำไรที่มั่นคง
โดยแหล่งเงินทุนมาจากค่าหุ้นเพิ่มทุนที่ได้รับชำระจากการเสนอขายหุ้นเพิ่มทุน ตามวัตถุประสงค์การใช้เงินเพิ่มทุนเพื่อรองรับการขยายธุรกิจ และเงินทุนหมุนเวียน